ไฟแนนซ์ทูเดย์
โดย...ใจฮิน
6 ก.พ. 2558

โดย...ใจฮิน
...ใครจะมองว่าเศรษฐกิจปีนี้จะขยายตัวได้น้อยไม่ถึงเป้าก็มองกันไป แต่สำหรับ ม.ร.ว.ปรีดิยาธร เทวกุล รองนายกรัฐมนตรี เชื่อมั่นเกินร้อยว่าเศรษฐกิจไทยปีนี้ขยายตัวได้เกิน 4% ต่อปี เพราะการเบิกจ่ายเริ่มกระเตื้อง การบริโภคฟื้น การลงทุนเอกชนเริ่มมั่นใจ จะเหลือก็แค่ปัญหาการส่งออกที่ยังเจอพิษเศรษฐกิจต่างประเทศ
...อาการผวาเงินฝืดเริ่มเป็นเงาร้ายเศรษฐกิจไทย แต่ สมหมาย ภาษี รมว.คลัง บอกว่ายังห่างไกล ถึงเงินเฟ้อเดือน ม.ค.จะติดลบ ก็ไม่ได้หมายความว่าจะเป็นเงินฝืด หากเงินจะฝืดจริงต่อให้เงินเฟ้อสูงก็เกิดขึ้นได้ เพราะเรื่องฝืดไม่ฝืดดูกันที่ความต้องการสินค้าลดลง แต่ตอนนี้ความต้องการสินค้าของไทยไม่ได้ลดแถมยังเพิ่ม เพราะยังเก็บภาษีแวตจากการบริโภคในประเทศเป็นบวกทุกเดือน
...แต่ที่กระทบเศรษฐกิจแน่ๆ คือ ระเบิดกลางกรุง สมหมายยังยอมรับว่ามีผล ตลาดหุ้นผวา การลงทุนตกใจ การจะเรียกความเชื่อมั่นคืนมา ต้องเร่งจับคนผิดและป้องกันไม่ให้เกิดขึ้นอีก ไม่งั้นเศรษฐกิจจะดูไม่จืดตั้งแต่ต้นปี
...เบิกจ่ายงบประมาณยังเป็นโจทย์ใหญ่ที่ มนัส แจ่มเวหา อธิบดีกรมบัญชีกลาง แก้ไม่ตก แม้ว่าจะเริ่มดีขึ้นจากปีที่ผ่านมา แต่เมื่อเทียบกับเป้าที่ตั้งไว้ยังถือว่าห่าง
...ในที่สุด สมชัย สัจจพงษ์ อธิบดีกรมศุลกากร ยังต้องนั่งประธานสำนักงานสลากกินแบ่งรัฐบาลต่อไป เพราะไม่มีใครเหมาะสมและกล้าลุยมาเฟียไปกว่านี้อีกแล้ว